РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/203-23

28. септембар 2023. године

Б е о г р а д

ЗАПИСНИК

19. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. СЕПТЕМБРА И 2. ОКТОБРА 2023. ГОДИНЕ

Седница је почела 28. септембра 2023. године у 12 часова и 11 минута.

Седницом је председавао мр Дејан Раденковић, председник Одбора.

Поред председника, седници су присуствовали чланови Одбора: др Александра Томић, др Живан Бајић, Зоран Томић, Верољуб Арсић, Тијана Давидовац, мр Нинослав Ерић, Снежана Пауновић, Павле Грбовић, Далибор Јекић, Зоран Сандић, Ђорђе Станковић, Миодраг Гавриловић и Живота Старчевић.

Седници нису присуствовали чланови Одбора: Драгомир Карић, Зоран Зечевић и Небојша Зеленовић, нити њихови заменици.

Седници су, на позив председника, присуствовали: проф. др Борис Думнић, кандидат за председника, као и др Драган Вељић, Животије Јовановић, Горан Мандић, Милутин Продановић и Никола Шибулов, кандидати чланове Републичке комисије за енергетске мреже. Кандидат за члана Републичке комисије проф. др Дејан Илић је оправдао своје одсуство.

На предлог председника, Одбор је већином гласова утврдио следећи

Д н е в н и р е д

1. Разматрање Извештаја Радне групе за утврђивање исправности поднете документације кандидата за избор председника и чланова Републичке комисије за енергетске мреже;
2. Разговор са кандидатима за председника и чланове Републичке комисије за енергетске мреже;
3. Утврђивање Листе кандидата за збор председника и четири члана Републичке комисије за енергетске мреже.

Прва тачка дневног реда: **Разматрање Извештаја Радне групе за утврђивање исправности поднете документације кандидата за избор председника и чланова Републичке комисије за енергетске мреже**

Председник Одбора мр Дејан Раденковић је констатовао да је Радна група Одбора, у саставу: Верољуб Арсић, председник и Тијана Давидовац и Зоран Сандић, чланови, на састанку одржаном 28. септембра 2023. године, утврдила да су посланичке групе преложиле укупно седам кандидата: једног кандидата за председника Републичке комисије за енергетске мреже и шест кандидата за избор четири члана Републичке комисије, на период од пет година.

На предлог председника, Одбор је већином гласова усвојио следећи:

„И З В Е Ш Т А Ј

Радна група је прегледала оригиналну документацију за седам кандидата коју су поднели председници посланичких група, и на основу прегледане документације констатовала следеће:

Радна група је утврдила да су посланичке групе преложиле укупно седам кандидата, једног кандидата за председника Републичке комисије за енергетске мреже и шест кандидата за избор четири члана Републичке комисије, на период од пет година.

Радна група је размотрила поднету документацију за седам кандидата и констатовала да је за кандидата за председника Републичке комисије за енергетске мреже, Посланичка група „АЛЕКСАНДАР ВУЧИЋ – ЗАЈЕДНО МОЖЕМО СВЕ“ предложила је проф. др Бориса Думнића, дипломираног инжењера електротехнике и рачунарства, а за чланове проф. др Дејана Илића, дипломираног физикохемичара и др Драгана Вељића, дипломираног правника. Посланичка група „ИВИЦА ДАЧИЋ – Социјалистичка партија Србије (СПС)“ за чланове Републичке комисије за енергетске мреже предложила је Горана Мандића, дипломираног инжењера машинства и Николу Шибулова, дипломираног инжењера машинства. Посланичка група „Јединствена Србија- Драган Марковић Палма“ за члана Републичке комисије предложила је Животија Јовановића, дипломираног правника. Посланичка група „Народни покрет Србије – Ново лице Србије“ за члана Републичке комисије предложила је Милутина Продановића, дипломираног инжењера машинства.

Радна група је констатовала да су председници посланичких група све предлоге кандидата за председника и четири члана Републичке комисије доставили са биографијом кандидата, својеручно потписаном изјавом кандидата о прихватању кандидатуре и доказима о испуњавању услова из чл. 64в став 5, 64д и 64ж Закона о енергетици: потписаном изјавом да кандидат није у сукобу интереса у смислу вршења директне или индиректне контроле над оператором који обавља делатност производње и снабдевања електричном енергијом, односно природним гасом; доказима о одговарајућој стручној спреми; исправама којима се доказује тражено радно искуство као што су потврде, решења и други акти из којих се види на којим пословима и са којом стручном спремом је стечено радно искуство; изводом из матичне књиге рођених; уверењем о држављанству; уверењем да кандидат није осуђиван за кривично дело на безусловну казну затвора у трајању од најмање шест месеци или осуђиван за кривично дело у вези са кршењем Закона о енергетици, не старијим од шест месеци; и уверењем да против кандидата није покренута истрага или подигнута оптужница, не старије од шест месеци.

На основу критеријума из Закона о енергетици („Службени гласник РС“, бр. 145/14, 95/18 – др. закон, 35/23 – др закон и 62/23), и услова за избор председника и четири члана Републичке комисије за енергетске мреже, сходно чл. 64в став 5, 64д и 64ж Закона о енергетици, сви председници посланичких група који су предложили кандидате за избор председника и чланова Републичке комисије за енергетске мреже су благовремено поднели потпуну документацију у складу са Законом о енергетици.“

Друга тачка дневног реда: **Разговор са кандидатима за председника и чланове Републичке комисије за енергетске мреже**

На основу члана 203. Пословника Народне скупштине, Одбор је обавио појединачно разговор са кандидатима за председника и чланове Републичке комисије. Председник Одбора је подсетио да је приликом разговора са кандидатима за председника и четири члана Комисије потребно имати у виду да за председника Републичке комисије може бити бирано лице које има стечено високо образовање из научне области правне, економске, техничке или технолошке науке, на студијама другог степена (дипломске академске студије – мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним струдијама у трајању од најмање четири године, које има радно искуство од најмање пет година у области енергетике (члан 64д, став 1.). Исте услове треба да испуњава и кандидат за члана Републичке комисије, с тим што је потребно искуство од најмање три године у области енергетике.

Председник, односно члан Републичке комисије не може да обавља другу јавну функцију, нити обавља било коју другу функцију, службу, посао, дужност или активност која би могла да утиче на његову самосталност у раду и поступању или која би умањивала његов углед или углед функције председника, односно члана Републичке комисије (члан 64д, став 3.).

Председник, односно члан Републичке комисије не може да обавља другу функцију којом би вршио директну или индиректну контролу над оператором који обавља делатност производње и снабдевања електричном енергијом, односно природним гасом (члан 64д, став 4.).

Разговор са кандидатима обављен је по функцији за коју се кандидат кандидовао и азбучном реду презимена.

Кандидат за председника Републичке комисије за енергетске мреже **проф. др Борис Думнић** је доктор техничких наука и редовни професор на Факултету техничких наука на Универзитету у Новом Саду где осим ,наставничког звања, обавља и друге дужности које су везане за административне послове на факултету. Завршио је основне студије на Факултету техничких наука из области електротехнике и рачунарства, магистарске студије из исте области и на крају је одбранио докторску дисертацију. Биран је у сва звања на факултету почевши од сарадничких звања до звања редовног професора. У претходном периоду је активно радио на реализацији стручних пројеката и то највише на пројектима из области електроенергетике. Они представљају различити вид активности од израде пројектно-техничке документације до израде студија и стратешких докумената преко реализације конкретних електроенергетских објеката који су прикључивани било на дистрибутивни било на преносни електроенергетски систем. Истакао је да је активан и у стручним организацијама не само на нивоу Републике Србије него и на међународном нивоу. Члан је Института за електротехнику и рачунарство, која је глобално највећа организација из области техникe која окупља око 600 000 професионалаца на глобалном нивоу где је и обављао дужност председника секције Србије и Црне Горе.

Народни посланици су у разговору са кандидатом изнели мишљења и ставове и поставили питања. Постављена су следећа питања:

-које обавезе имају чланови Републичке комисије према Народној скупштини;

-шта треба да буде најважније у Стратегији развоја и управљања оператора, у ком смеру треба да се ради Стратегија;

-када се буде мењала правна форма јавног предузећа у акционарско друштво или друштво са ограниченом одговорношћу, да ли ће водити рачуна о томе да ли је Република Србија већински или мањински власник предузећа;

-колики је укупни капацитет производње електричне енергије у Републици Србији;

- да ли би му значило да људи са искуством и који имају референце буду запослени у Републичкој комисији и да ли би на тај начин Републичка комисија радила боље и професионалније.

Оцењено је да је биографија кандидата импозантна и истакнуто да Народна скупштина први пут формира Републичку комисију за енергетске мреже. Изнето је мишљење да су питања која се тичу рада Комисије неутемељена, јер ће Комисија када буде изабрана морати да донесе своје акте. Народна скупштина бира Комисију након ни мало лаких разговора са Енергетском заједницом (ЕнЗ) и њиховом перцепцијом шта се дешава у систему Србије. Искуства са радом ове Комисије нема нико од предложених кандидата јер није постојала Комисија. Ово је Комисија која ће у саставу који Одбор изабере први пут трасирати пут свим будућим Комисијама које ће се мењати на пет година. Изнето је очекивање да ће Комисија успешно обављати посао у складу са законским овлашћењима. Изнето је мишљење да није у опису посла Комисије да се бави структуром предузећа. Комисија може да да сугестију уколико се то од ње тражи. Са кандидатима би требало разговарати о ономе што јесте у опису рада Комисије. Изнето је мишљење да кандидат има одређено искуство са факултета и као предавач али да то није практично искуство из тог разлога је постављено питање да ли би било пожељно да буде окружен људима који имају искуства у сличној сфери.

Проф. др Борис Думнић, одговору на постављена питања, истакао је да чланови Комисије треба да објективно и непристрасно, са што више детаља извештавају чланове Одбора Народне скупштине о свим важним стварима која се тичу оператора преносног система било за електричну енергију или природни гас. У вези стратешких питања и опредељења везано за операторе система, оно што је суштински важно јесте поузданост и сигурност рада ових система, на чему треба у континуитету да се ради што представља један од главних изазова који се налази пред Комисијом. С једне стране, то су изазови који се тичу саме количине енергената који се снабдевају кроз те системе и њихове цене и са друге стране константно повећање поузданости тих система. Ту се посебно мисли на електроенергетску преносну мрежу, где су велики изазови који се тичу прикључења нових извора енергије као што су ветар или сунце који свакако својим радом значајно утичу на овај систем. Овде треба посебно водити рачуна на унапређењу поузданости рада система у случају велике количине оваквих извора енергије. Инсталисана снага електроенергетског система Републике Србије је 7 гигавата. У вези статусне промене предузећа и већинског власнштва државе свакако је реч о системима који представљају окосницу функционисања државе у енергетском смислу и у том смислу треба водити рачуна о томе колики је утицај државе у тим системима. Он мора да буде јасан, профилисан и у складу са интересима Републике Србије да се не угрози на било који начин сигурно и поуздано снабдевање енергентима. Уколико имамо проблеме у функционисању преносног система, то се спушта до крајњих корисника и ту не сме да буде грешака, а уколико се десе, исправак је дуг и болан. Овде говоримо о стратешким великим системима чија инерција је доста велика тако да свака промена у овим системима се осликава након дужег временског периода, али исто тако и свака поправка на овим системима захтева дужи времески период и континуално улагање и рад на санацији евентуалног проблема. Истакао је да има смисла размишљати о томе које и какво искуство треба да има неко ко јесте члан Комисије и навео је да је осим рада на факултету и врло активан у обављању стручних послова и делатности и да ти послови подразумавају конкретан рад на инфраструктурним пројектима од почетне фазе планирања, преко фазе изградње, на крају до пуштања у рад погона, надзора над радом итд. Истако је да са те стране поседује велико искуство и да је био ангажован на више пројеката који су подразумевали повезивање на овакву инфраструктуру. То је важно зато што омогућава да се сагледају сви аспекти и реална проблематика која се често тиче и неких административних процедура, као и техничких питања која се тичу самог преносног система. Свако од чланова Комисије и председник Комисије ће морати да комуницира и да уважава људе из струке са одговарајућим нивоом знања и искуства у обављању тог посла. Велики су изазови пред нама и треба имати људе са искуством али треба укључивати и најновија знања и најновија технолошка решења да би тај систем одговорио захтевима. То представља стратешку ствар сваке земље па и наше.

Кандидат за члана Републичке комисије **др Драган Вељић** је дипломирани правник, магистар економских наука и доктор комуникологије. Цео радни век је остварио на пословима у области правосуђа, високог образовања, привреде и последњих 12 година енергетике.

Народни посланици су у разговору са кандидатом изнели мишљења и ставове и поставили питања. Постављена су следећа питања:

- коме чланови Републичке комисије одговарају за свој рад;

-када долази до промене правне форме предузећа даје се сагласност на акт о промени правне форме. У члану 26. Закона о управљању предузећима о привредним друштвима у власништву Републике Србије наводи се, између осталог, да није дозвољено коришћење и злоупотреба материјалних средстава, возила у изборне сврхе и у политичке сврхе итд. Кандидату је постављено питање да ли ће се у раду и давању сагласности на акт о промени правне форме водити рачуна о биографији људи који ће бити уписани као нови власници или као део власника и пословању фирме;

- да ли ће се ангажовати и како ће пратити рад на реализацији интерконектора који треба да омогући диверсификацију праваца снабдевања гасом и нафтом у Републици Србији;

- како види ситуацију у будућности када је у питању Електромрежа Србије и прикључење обновљивих извора на мреж,у с обзиром да имамо нове директиве везане за ЕнЗ.

Др Драган Вељић, у одговору на постављена питања, истакао је да ће Републичка комисија за свој рад одговарати Народној скупштини и подносити извештај. Без обзира ко дође као оснивач, биће примењивани важећи закони. У вези интерконектора, као оператор је ближи ЕМС. Што се тиче интерконекције, очекују се повећане активности око обновљивих извора енергије и то апсолутно мора да има везе и са капацитетима ЕМС. ЕМС мора у својим плановима да се прилагоди и ЕнЗ и објективном стању на тржишту. ЕМС у овом моменту располаже солидним капацитетима за пренос од 110, 220 и 400 киловата. Старост је у просеку 20-25 година. За функционисање једног оператора је важно да има што мање губитке и они су на европском просеку ако не и бољи, око 2%, што им даје за право да са неким додатним улагањима у наредном периоду имају повећани обим и улаз посебно енергија из обновљивих извора. Изнео је очекивање да ће Републичка комисија да прати и да учествује у даљој изградњи и повећању капацитета оператора. Потпуно је извесно да ће повећање уласка енергије из обновљивих извора бити значајно у наредном периоду. ЕМС је у својим плановима већ унео неке показатеље који ће их определити на који начин и како ће да прошире мрежу и да се та интерконекција са Европом поправи да дочекају спремно изазове. ЕМС се граничи са осам земаља од тога су четири чланице Европске уније тако да ће и са те стране бити повећања улаза те врсте енергије у нашу земљу и на електромрежу Србије и ЕМС мора у свим плановима да предвиди и направи пројекцију за повећање капацитета тих нових киловата који ће ићи према нама. Очекује се производња те врсте енергије и на домаћем тржишту.

Кандидат за члана Републичке комисије **Животије Јовановић** је навео да је радио искључиво у електроенергетици. У Електродистрибуцији Јагодина је био директор 20 година и то у периоду друге електрификације када су се мењали дрвени стубови, застарела мрежа, радилe нове трафостанице и истакао да је ЕД Јагодина у то време, а и сада, једна од водећих по свом развоју и по резултатима које је постигла. У време док је био директор градио се и пословно погонски комплекс који је и данас узор многима како би требала да изгледа једна дистрибутивна организација. После ЕД Јагодина радио је у ЕПС-у у Београду на месту директора Дирекције за дистрибуцију и касније постаје заменик генералног директора ЕПС-а и такође се бавио дистрибутивниим темама. У време док је радио у Дирекцији за дистрибуцију, а после и као заменик генералног директора постигнути су значајни резулате пре свега на смањењу губитака струје јер су у појединим деловима Србије губици били велики и кретали су се чак до половине испоручене електричне енергије. Након рада у ЕПС-у био је саветник у Министарству за енергетику и такође се бавио дистрибутивним мрежама и прикључењима великих потрошача. Био је и председник општине Јагодина и народни посланик.

Народни посланици су у разговору са кандидатом изнели мишљења и ставове и поставили питања. Постављена су следећа питања:

-шта је кандидата мотивисало да се кандидује за члана Републичке комисије за енергетске мреже;

-које су надлежности Републичке комисије;

-да ли ће се, у давању сагласности на промену правне форме коју ће Републичка комисија давати за оператере, водити и одређеним одредбама Закона о управљању привредним друштвима у власништву Републике Србије, односно да ли ће водити рачуна о томе ко ће бити будући партнер у том акционарском друштву или друштву са ограниченом одговорношћу и шта ће бити критеријум да дозволи одређену врсту промене правне форме;

-да ли ће бити у могућности да активно учествује у раду, да ли ће му године живота бити препрека и да ли је спреман на могуће изазове;

-какав став има о енергетској независности, јер она подразумева и политичку независност.

У дискусији је изнето мишљење да је кандидат један од три кандидата са највише искуства, знања и да може да одговори свим изазовима и захтевима који стоје пред Комисијом.

У одговору на постављена питања кандидат је истакао да рад у Комисији сматра озбиљним изазовом и да су јој Законом дата велика овлашћења. Републичка комисија ће давати и смернице и сагласности на правна акта преносника електричне енергије и гаса што је и велика одговорност. Истакао је да је, када је у питању промена правне форме, увек за то да држава има приоритет и ако би било неког учешћа са стране тај неко би морао да буде мањински власник, а никада власник јер тиме је угрожена сигурност државе и никада не би гласао за тако нешто. Такође, истакао је да се никада не би прихватио посла ако мисли да не би могао да га ради. Јесте за диверсификацију с тим да у свему што се ради мора да постоји мера.

Кандидат за члана Републичке комисије **Мандић Горан** је истакао да има завршен Машински факултет у Београду, смер процесна техника. Први званични посао је добио у Енергогасу који је сад Србијагас, где је 2014. године почео да ради под именованим телима за опрему под притиском. Године 2020-те је положио стручни испит за опрему под притиском. Бавио се пословима одржавања дистрибутивног и транспортног гасовода. Бавио се и пословима интерне контроле Србијагаса, унутрашњих гасних инсталација у оквиру индустријских потрошача, у именованим телима, у складу са Законом за оцењивање и усаглашавање производа, уредбама, правилницима који све то прате. Радио је и као инспектор на усаглашавању производа код опреме под притиском, где је радио на испитивању и контролисању. Године 2021.-е се вратио у Србијагас да ради на пројекту интерконектора Србија-Мађарска који је завршен прошле године и такође пуштен у рад. Тренутно у Србијагасу ради у инвестиционом надзору, на пројекту интерконектора Србија-Бугарска. Ожењен је и има четворо деце.

Након представљања, кандидату су чланови Одбора упутили коментаре и поставили следећа питања:

* зашто конектори на Хоргошу не раде у пуном капацитету;
* да ли може да издвоји три кључне ствари које су у надлежности Републичке комисије;
* који се критеријум сматра важним за давање сагласности за промену правне форме;
* шта би издвојио да је најважније у његовој биографији.

Оцењено је да кандидат има богату биографију и стручност, као и радно искуство. Приликом предлагања кандидата, првенствено се водило рачуна о калитетним кандидатима. Изнето је да је Одбор за привреду надлежан за Републичку комисију, јер је ЕнЗ упутила опомену да нико не треба да има монопол и да једно министарство не може бити одговорно за електромреже и за електропривреду па је пронађено решење да се ингеренције са Владе пренесу на Народну скупштину. ЕнЗ хоће да уреди регулативу где би се потпуно либерализовало тржиште и истисла Републику Србију са тог тржишта, што би значило да се тржиште Република Србије препусти другим компанијама и другим правним лицима која нису са територије Републике Србије, јер није само битан извор енергената него и тржиште енергентима. Због ситуације на истоку Европе, кризи која је изазвана недостатком енергената и диверзије на Северном току 1 и 2 свако жели да на тржишту Србије продаје свој гас, енергију и деривате. Истакнуто је да део Енергетске заједнице покушава да закомпликује рад министарства које је надлежно за ове послове, да би се то спречило, део надлежности враћа Народној скупштини која ће формирати регулаторно тело за контролу рада државних дистрибутера енергије. Агенција за енергетику регулише читаво тржиште енергентима. Услов да предузеће буде на тржишту, по питању правне форме, је да не може да буде јавно. Истакнуто је да се не траже кандидати правници, и да су кандидати упознати са својим надлежностима и чиме ће се бавити комисија. Републичка комисија ће се бавити предузећима која ће бити акционарска друштва и која ће се бавити дистрибутивним мрежама. Треба да знају како ће та акционарска друштва на основу својих функционалних делатности да раде свој посао у интересу државе и грађана јер то им је задатак. Изнето је и мишљење да одговори кандидата нису у складу са оним што је надлежност Републичке комисије.

У одговорима на постављена питања кандидат је изнео да највећи пословни и приватни успех сматра своје четворо деце. Успех је што је имао прилику да у последњих 20 година ради у складу са различитим правилницима на различитим радним местима, са гаса је пресао на опрему под притиском, што су раздвојене области у потпуности, по правилницима. Имао је разноликост у свом радном веку. Истакао је да интерконектор ради одлично и да је у периоду гаранције. Истакао је да не постоји никакав проблем у транспорту гаса и да се све одвија како треба. Рад Републичке комисије види као непристрасну, објективну институцију, у смислу надзора над радом транспортног система гаса и електроенергетског система.

Кандидат за члана Републичке комисије **Продановић Милутин** је дипломирани машински инжињер и магистар техничких наука, школован на Машинском факултету у Београду, све време ради у области енергетике. Почео је као помоћни пројектант, као приправник, и дошао до помоћника министра рударства и енергетике. Бавио се како јавним предузећима, тако и државном управом. Сматра да је круна његовог рада вршење контроле регулатора транспортног система. Истакао је да је изазов спор око сертификације нашег система за транспорт електричне енергије и за транспорт гаса која траје од мандата претходног директора Секретаријата ЕнЗ Јанеза Копача. Похвалио је Народну скупштину због формирања ове комисије и нагласио да је потребно да се уради раздвајање финансирања јавних предузећа која се баве и производњом, преносом, дистрибуцијом и снабдевањем електричном енергијом. Истакао је да ће се Републичка комисија бавити уређењем транспорта и контролом транспорта у електроенергетском систему електро мреже Србије и Србијагаса, Влади је препуштено да се бави производњом, дистрибуцијом и снабдевањем електричном енергијом. Транспорт мрежних енергената ће остати у власништву државе. Све ово представља изазов да се прихвати кандидатуре и буде члан Републичке комисије.

Након представљања кандидату су чланови Одбора су упутили коментаре и поставили следећа питања:

* да ли може да наброји три надлежности којима ће се бавити Републичка комисија;
* да ли ће као члан Републичке комисије имати неки критеријум на основу кога ће давати сагласност за промену правне форме предузећа;
* зашто сматра да Одбор треба га изабере за члана Републичке комисије.

У одговору на постављена питања кандидат Милутин Продановић је истакао да се из Закона о енергетици види да је интенција Владе и Народне скупштине која је Закон усвојила да транспорт енергената остане државни. На питање у вези промене аката предузећа кандидат је навео да ће Републичка комисија давати сагласност, али да то није од великог значаја, јер су оба предузећа која ће Републичка комисија контролисати акционарска друштва и интенција је да остану 100% у власништву државе уз обезбеђење скупштинске контроле. Републичка комисија не може да ради без одобрења Народне скупштине јер сви извештаји од оснивачких аката до јавних набавки великих вредности преко 10 % вредности самог предузећа, отуђивање имовине која је преко 10% вредности предузећа иду на сагласност Комисији, а Републичка комисија подноси извештај Народној скупштини, која га усваја или не усваја. Кандидат је истакао да је радио у овој области и да у време када није постојала Републичка комисија све је било у надлежности Министарства рударства и енергетике где је водио Сектор за јавна предузећа. Испред Министарства енергетике био је задужен за рад свих јавних предузећа везаних за енергетику. Познаје структуру и функционисање, прати нове измене у статутима и оснивачким актима јавних предузећа. Када је оформљена Агенција за енергетику Републике Србије, укинуто је место помоћника министра за јавна предузећа. Потврде, таксе, лиценце више није издавало Министарство већ Агенција за енергетику РС. Радио је у различитим системима и сматра себе компетентним за овај посао. Има и положен испит за рад у државним органима, познаје процедуре и начин на који се подноси извештај Народној скупштини.

Изнето је мишљење да кандидат поседује искутво и знање и да испуњава услове за избор за члана Републичке комисије. Био би подршка кандидату за председника и било би значајно да у Комисији буде и кандидат кога је предложила опозиција.

Кандидат за члана Републичке комисије **Никола Шибулов** је рођен у Новом Саду где је и завршио Машински факултет. Завршио је едукације и специјализације и цео живот је у енергетици. Радио је у Нафтагас инжењерингу као пројектант, па у Новом Саду у НИС-у, касније Србијагасу. Због познавања језика радио је на развојним пројектима и иновацијама како у транспортном тако и у осталим деловима гасног сектора. Има 35 година радног искуства. Последњих пар година је у приватној компанији где је прешао из Гастранса где је радио на изградњи интерконектора од Бугарске границе до границе са Мађарском. Један је од руководиоца изградње и учесника у реализацији пројекта са највиших позиција захваљујући искуству и доброј комуникационој способности. Оснивање Републичке комисије представља изазов, јер све што је ново радио као и сваку иновацију по светским стандардима је уводио у јавно предузеће Србијагас, обучавао колеге и спроводио одређене активности. Истакао је да део надлежности АЕРС-а преузима Републичка комисија као и одговорност према извештајима који се раде за Народну скупштину. Радио је и са ЕEЗ где је водио и тешке расправе, као и са АЕРС-ом и захваљујући томе познати су му сви аспекти рада енергетских пакета.

Након представљања кандидату су чланови Одбора упутили коментаре и поставили следећа питања:

* зашто је прешао у приватну компанију;
* која су два најважнија акта која доноси Републичка комисија;
* да ли је имао прилике да разговара са људима из ЕнЗ и који је проценат концентрације CО2;
* који би био најважнији критеријум у Републичкој комисији за енергетске мреже за давање сагласности на акте које оператори достављају Комисији.

У одговорима на постављена питања кандидат Никола Шибулов је изнео да је прешао у приватну компанију јер је човек изазова, а развијање компаније је први и основни разлог. Као други разлог је навео зараду и добре услове. Два критеријума за њега лично су прихватање плана пословања и предлагање скупштини на усвајање планова предузећа у свакој години, као и подношење извештаја о реализацији. Републичка комисија треба да учествује у самој изради и утврђивању да ли постоје капацитети у самом предузећу за реализацију планова. Републичка комисија треба да буде уверена да ће предузећа са својом реорганизацијом бити ефикаснија и способна да заштити интресе грађана. Дугорочно мишљење науке да је природни гас најчистији извор енергије, зато што је једињење угљеника и водоника и једно од горива које обезбеђује потпуно сагоревање у уређајима за сагоревање горива и има најмању емисију угљен диоксида. Наш транспортни систем за природни гас је стар и треба га унапредити као и цео тај систем да ефикасно и правилно функционише. Повећање садржаја водоника у природном гасу смањује емисију CО2. Температура сагоревања природног гаса је мала и самим тим пошто је ниска температура сагоревања нема могућност да резултат димних гасова оде тако високо као код горива и зато је и најпожељнији.

У дискусији су учествовали Миодраг Гавриловић, Ђорђе Станковић, Снежана Пауновић, Александра Томић, Живота Старчевић и Верољуб Арсић.

Председник Одбора мр Дејан Раденковић обавестио је чланове Одбора да кандидат проф. др Дејан Илић није био у могућности да се одазове позиву на разговор. Због тога је прекинуо седницу и обавестио да се седница наставља у понедељак, 2. октобра 2023. године, у 12,00 часова,када ће Одбор обавити разговор са кандидатом за члана Републичке комирије проф. др Дејаном Илићем и утврдити Предлог листе кандидата.

Седница је прекинута у 14 часова и 6 минута.

Седница је преношена у live streаm-y и тонски снимана, а видео запис се налази на интернет страници Народне скуштине.

**\***

**\* \***

Седница је настављена 2. октобра 2023. године.

Седница је почела у 12 часова и 11 минута.

Седницом је председавао Дејан Раденковић, председник Одбора.

Поред председника, седници су присуствовали чланови Одбора: др Александра Томић, др Живан Бајић, Верољуб Арсић, Тијана Давидовац, мр Нинослав Ерић, Снежана Пауновић, Далибор Јекић, Миодраг Гавриловић, Зоран Зечевић.

Седници су присуствовали заменици одсутних чланова Одбора: Станимировић Родољуб (заменик члана Одбора Зорана Томића), Никола Радосављевић (заменик члана Одбора Драгомира Карића) и Војислав Вујић (заменик члана Одбора Животе Старчевића).

Седници нису присуствовали чланови Одбора: Павле Грбовић, Зоран Сандић, Ђорђе Станковић и Небојша Зеленовић, нити њихови заменици.

На позив председника Одбора, седници је присуствовао кандидат Посланичке групе „АЛЕКСАНДАР ВУЧИЋ – ЗАЈЕДНО МОЖЕМО СВЕ“ за члана Републичке комисије за енергетске мреже проф. др Дејан Илић.

Седница је настављена обављањем разговора са кандидатом за члана Републичке комисије проф. др Дејаном Илићем.

Проф. др Дејан Илић истакао је да је за време које је провео ван земље стекао искуства у енергетици и у вођењу различитих фирми. Завршио је физичку хемију, а физичка хемија је све оно што није ни физика ни хемија. Завршио је докторат и отишао у Немачку и тамо остао. Почео је да ради у Варти од почетне позиције и дошао до водеће. Изнео је да га је пут одвео у Баварску. У току више активности представљао је Немачку енергетику у ЕУ и то је био тај пут што се тиче енергетике. У Србији је покушавао да ступи у контакт са различитим инвеститорима из разних индустријских грана између Немачке и Србије. Већ 10 година води, као председник Управног одбора, Иновативни фонд Србије, који се брине о малим предузећима и start up фирмама. За члана Републичке комисије се пријавио из убеђења да нешто зна, нешто познаје и могао би да подели искуства онима који ће то касније да раде. Енергетика је део посла који доста познаје. Републичка комисија треба да се бави и дугорочним стратешким документима за развој енергетике и енергетског система у Србији.

Народни посланици су кандидату поставили следећа питања:

-каква је будућност литијума и да ли се може заменити натријумом или неким другим елементима;

-да ли ће у раду у Републичкој комисији евентуално и о томе размишљати (употреби литијума) и имати неке сугестије.

-какав је његов став о стратегијаама диверсификације праваца снабдевања енергентима о томе и да ли треба нешто додатно урадити;

- да ли треба да се граде неки други интерконектори;

-шта би најважније и које надлежности би требало да има Републичка комисија и која су два документа која Републичка комисија сваке године мора да припреми.

У одговору на постављена питања проф. др Дејан Илић је истакао да где год да има налазишта литијума треба да се испитају или експлоатишу на начин на који се експлоатишу остали метали. Говорећи о литијумским батеријама за електромобиле рекао је да неће доћи у употребу за наредних 30 година и био је управу. Сви закони који су донети до сада на Западу, померају рок за 20 година или до 50 године, а то се види јер то раде Велика Британија, Француска, Италија. Немачка то не ради јер су они највећи произвођачи аутомобила у свету и не би имала намеру из простог разлога што маржа на електомобилима је далеко већа него на аутомобилима са унутрашњим сагоревањем. 2012. године је уврштен у тим Немачке и Меркелове лично. Радили су заједно дисертацију у Лајпцигу и сарађивали на отварању неколико Вартиних фабрика. Добио је бесповратне кредите као што се ради и у Србији кад се дође до индустрије и политике и то мора да буде тако, јер ако немате три добре сарадње између локалне самоуправе, локалне власти и индустрије - нема успеха. Та три фактора морају да се координирају, разумеју и функционишу као једно. Аутоиндустрија је одлучила да елиминише једну бомбу, а то су бензин и дизел, али без преласка на опасну бомбу као што су акумулатори. Ако хоћете да натерате литијумове јоне да се брзо пуне, да иду тамо овамо, што значи брзо пуњење и пражњење, долазиће до одређеног застоја. Истакао је да су литијумске батерије ту, имаће своју примену, али ће имати своју пролазну фазу, трајаће од 10 до 15 година, док не дође технологија употребе самосагоревајућих елемената. Што се тиче диверсификације, Републичка комисија ће имати увид у могућности производње енергије из извора који су у Србији разноврсни. На срећу темељ није нестабилан, а оно што недостаје мораће да се компезује новим изворима енергије.

У дискусији су учествовали Миодраг Гавриловић и Дејан Илић.

Трећа тачка дневног реда: **Утврђивање Листе кандидата за збор председника и четири члана Републичке комисије за енергетске мреже**

У оквиру ове тачке дневног реда, Одбор је обавио гласање о свим кандидатима и поднео Народној скупштини извештај и Предлог листе кандидата.

ПРЕДЛОГ

„На основу члана 64в став 2. Закона о енергетици („Службени гласник РС“, бр. 145/14, 95/18 – др. закон, 35/23 – др. закон и 62/23) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 2. октобра 2023. године, одлучио да Народној скупштини поднесе

**ЛИСТУ КАНДИДАТА**

**ЗА ПРЕДСЕДНИКА И ЧЛАНОВЕ**

**РЕПУБЛИЧКЕ КОМИСИЈЕ ЗА ЕНЕРГЕТСКЕ МРЕЖЕ**

Утврђује се листа од једног кандидата за председника и четири кандидата за чланове Републичке комисије за енергетске мреже.

Кандидати за избор председника и за чланове Републичке комисије за енергетске мреже, на период од пет година, су:

1. Думнић проф. др Борис, кандидат за председника
2. Вељић др Драган, кандидат за члана
3. Илић проф. др Дејан, кандидат за члана
4. Мандић Горан, кандидат за члана
5. Шибулов Никола, кандидат за члана

Образложење

Народна скупштина je 26. јула 2023. године усвојила Закон о изменама и допунама Закона о енергетици („Службени гласник РС“, број 62/23), који се примењује од 1. новембра 2023. године.

Чланом 64a Закона о енергетици, прописано је да је Републичка комисија за енергетске мреже самосталан и независан орган Републике Србије за контролу оператора преносног система електричне енергије и оператора транспортног система природног гаса, чији је оснивач Република Србија, који обављају делатност преноса и управљања преносним системом електричне енергије, односно транспорта природног гаса и управљања транспортним системом за природни гас, као делатности од општег интереса.

Републичка комисија има председника и четири члана, које бира и разрешава Народна скупштина на предлог одбора Народне скупштине надлежног за енергетику, на период од пет година (члан 64в Закона о енергетици).

За председника Републичке комисије може бити бирано лице које има стечено високо образовање из научне области правне, економске, техничке или технолошке науке, на студијама другог степена (дипломске академске студије - мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним студијама у трајању од најмање четири године, које има радно искуство од најмање пет година у области енергетике.

За члана Републичке комисије може да буде бирано лице које има стечено високо образовање из научне области правне, економске, техничке или технолошке науке, на студијама другог степена (дипломске академске студије - мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним студијама у трајању од најмање четири године, које има радно искуство од најмање три године у области енергетике.

Председник, односно члан Републичке комисије не може да обавља другу јавну функцију, нити обавља било коју другу функцију, службу, посао, дужност или активност, која би могла да утиче на његову самосталност у раду и поступању или која би умањивала његов углед или углед функције председника, односно члана Републичке комисије.

Председник, односно члан Републичке комисије не може да обавља другу функцију којом би вршио директну или индиректну контролу над оператором који обавља делатност производње и снабдевања електричном енергијом, односно природним гасом.

Одбор за привреду, регионални развој, трговину, туризам и енергетику, на седници одржаној 28. септембра, образовао је Радну групу за утврђивање исправности поднете документације кандидата за избор председника и чланова Републичке комисије за енергетске мреже са задатком да прегледа оригиналну документацију и достави извештај Одбору. Радна група је размотрила поднету документацију за седам кандидата, констатовала да је благовремено поднета комплетна документација, у складу са законом.

На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 28. септембра и 2. октобра 2023. године, обавио је разговор са свим кандидатима за избор председника и чланова Републичке комисије за енергетске мреже.

Одбор за привреду, регионални развој, трговину, туризам и енергетику је, на седници одржаној 2. октобра 2023. године, на основу критеријума утврђених Законом о енергетици, поднете документације и обављеног разговора са кандидатима, одлучио да напред наведени кандидати буду кандидати за председника и чланове Републичке комисије за енергетске мреже.

ПРЕДСЕДНИК

мр Дејан Раденковић

Пре закључења седнице Одбора, председник је обавестио Одбор да је обавио консултације и предложио др Живана Бајића и Далибора Јекића, чланове Одбора, за учешће на Интерпарламентарној конференцији о стабилности, економској координацији и управљању у ЕУ, која ће се одржати 26. и 27. октобра 2023. године у Мадриду. Одбор је једногласно прихватио предлог.

Седница је закључена у 12 часова и 45 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ мр Дејан Раденковић